Η χρήση του ψηφιακού βίντεο μέσω διαδικτύου στην επιμόρφωση εκπαιδευτικών φυσικής αγωγής στην περιβαλλοντική εκπαίδευση
Authors: Αρβανιτίδου Βασιλεία 
Published: September 2021

Η εισαγωγή καινοτόμων προγραμμάτων στην Α/θμια και Β/θμια Εκπαίδευση, όπως αυτό της Περιβαλλοντικής Εκπαίδευσης, απαιτεί κατάλληλα επιμορφούμενους εκπαιδευτικούς και ειδικότερα, Εκπαιδευτικούς Φυσικής Αγωγής, καθώς, σύμφωνα με ερευνητικά δεδομένα, οι στόχοι της Φυσικής Αγωγής συνδέονται με τους στόχους της Περιβαλλοντικής Εκπαίδευσης. Για το λόγο αυτό, εκπονήθηκε από το Κέντρο Περιβαλλοντικής Εκπαίδευσης (ΚΠΕ) Μαρώνειας, στα πλαίσια της Διά Βίου Μάθησης για το Περιβάλλον και την Αειφορία, μαζί με τον Υποτομέα των Νέων Τεχνολογιών του Τ.Ε.Φ.Α.Α.-ΔΠΘ, ένα πιλοτικό πρόγραμμα εξ αποστάσεως επιμόρφωσης εκπαιδευτικών. Σκοπός της έρευνας ήταν,να διερευνήσει εάν αυτό το εξ αποστάσεως επιμορφωτικό πρόγραμμα μέσω Διαδικτύου με τη χρήση ψηφιακού βίντεο, μπορεί να καλύψει τις επιμορφωτικές ανάγκες των Εκπαιδευτικών Φυσικής Αγωγής (ΕΦΑ), αναπτύσσοντας δεξιότητες τόσο στο σχεδιασμό και στην υλοποίηση περιβαλλοντικών δράσεων όσο και στη χρήση ΤΠΕ με έμφαση στον οπτικό γραμματισμό. Επίσης, διερεύνησε αν οι πληροφορίες που πήραν οι ΕΦΑ μετασχηματίστηκαν σε γνώση (μεταγνώση), ώστε εφαρμόζοντάς τες στην πράξη να γίνει αποτελεσματικότερο το εκπαιδευτικό τους έργο. Το επιμορφωτικό πρόγραμμα πραγματοποιήθηκε μέσω ενός, ειδικά διαμορφωμένου για τις ανάγκες της επιμόρφωσης, καναλιού στο YouTube. Εκτός από το κανάλι δημιουργήθηκε και ομάδα Google, μέσω της οποίας γινόταν η επικοινωνία τόσο μεταξύ των συμμετεχόντων, όσο και των συμμετεχόντων με τους συντονιστές του προγράμματος. Η διάρκειά του ήταν οκτώ εβδομάδες και το θέμα του αφορούσε στην επιμόρφωση των εκπαιδευτικών στο σχεδιασμό και την υλοποίηση περιβαλλοντικών προγραμμάτων. Στην έρευνα συμμετείχαν 105 εκπαιδευτικοί, 53 ΕΦΑ (25 άνδρες και 28 γυναίκες), 16 εκπαιδευτικοί της Α/θμιας Εκπ/σης (4 άνδρες και 12 γυναίκες) και 36 εκπαιδευτικοί της Β/θμιας Εκπ/σης (18 άνδρες και 18 γυναίκες), οι οποίοι αποτέλεσαν και τις τρεις ομάδες της επιμόρφωσης. Διερευνήθηκαν οι γνώσεις και οι ικανότητες των ΕΦΑ στο σχεδιασμό και την υλοποίηση περιβαλλοντικών προγραμμάτων, οι απόψεις τους για τη χρήση του Διαδικτύου στην επιμόρφωση, οι απόψεις τους για την αποτελεσματικότητα των οπτικών συμβόλων στην εκπαιδευτική διαδικασία, οι απόψεις τους για τη χρήση πολυμέσων ως μέσο επιμόρφωσης και η αξιολόγηση του τεχνολογικού περιβάλλοντος. Τέλος, διερευνήθηκε αν οι πληροφορίες που έλαβαν κατά τη διάρκεια της επιμόρφωσης μετασχηματίστηκαν σε γνώση. Για τη διερεύνηση των παραπάνω παραμέτρων χρησιμοποιήθηκε περιγραφική στατιστική ανάλυση διακύμανσης με έναν παράγοντα και ανάλυση διακύμανσης με δύο παράγοντες. Σύμφωνα με τα αποτελέσματα οι ΕΦΑ, βελτίωσαν τις γνώσεις τους και τις ικανότητές τους στο σχεδιασμό και στην υλοποίηση περιβαλλοντικών δράσεων, δήλωσαν ότι είναι σημαντική η χρήση του Διαδικτύου στην επιμόρφωση και υποστήριξαν ότι, με τη χρήση των οπτικών συμβόλων η εκπαιδευτική διαδικασία γίνεται πιο αποτελεσματική. Επίσης, αξιολόγησαν το επιμορφωτικό πρόγραμμα ως πολύ καλά οργανωμένο και κατανοητό και το κανάλι στο YouTube ως ένα πολύ εύχρηστο, πρωτοποριακό και ποιοτικό μέσο επιμόρφωσης. Τέλος, ενισχύθηκαν οι μεταγνωστικές τους ικανότητες στο σχεδιασμό και την υλοποίηση περιβαλλοντικών δράσεων. Συμπερασματικά, ένα εξ αποστάσεως επιμορφωτικό πρόγραμμα μέσω Διαδικτύου με τη χρήση ψηφιακού βίντεο, μπορεί να είναι αποτελεσματικό καλύπτοντας, τόσο τις επιμορφωτικές ανάγκες των ΕΦΑ στο σχεδιασμό και στην υλοποίηση περιβαλλοντικών δράσεων, όσο και ενισχύοντας τις μεταγνωστικές ικανότητές τους στο συγκεκριμένο πεδίο.